**МЕМОРАНДУМ О РАЗУМЕВАЊУ**

**између Европске уније, с једне стране и Републике Србије, с друге стране, о учешћу Републике Србије у Компоненти за запошљавање и социјалне иновације („EaSI”) Европског социјалног фонда плус (ЕСФ+)**

Европска комисија (у даљем тексту: „Комисија”), у име Европске уније, с једне стране

и

Влада Републике Србије(у даљем тексту: „Република Србија”), с друге стране,

у даљем тексту: „Стране”

БУДУЋИ ДА је Оквирним споразумом између Европске заједнице и Србије и Црне Горе о општим начелима за учешће Србије и Црне Горе у програмима Заједнице прописано да се специфични услови у погледу учешћа Републике Србије у сваком посебном програму, а нарочито финансијски допринос који се плаћа, утврђују споразумом у форми меморандума о разумевању, између Комисије, која делује у име Европске уније, и надлежних органа Републике Србије;

БУДУЋИ ДА је Европски социјални фонд плус (ЕСФ+)основан Уредбом ЕУ број 2021/1057 Европског парламента и Савета;

БУДУЋИ ДА у складу са чланом 26. став (b) Уредбе о ЕСФ+ о учешћу трећих земаља у Компоненти „EaSI”, специфични услови придруживања треба да буду утврђени међународним споразумом између Уније и придружене земље;

УЗИМАЈУЋИ У ОБЗИР напоре Уније да путем удруживања снага са својим међународним партнерима предводи одговор за решавање глобалних изазова у складу са планом акције за људе, планету и просперитет у Агенди Уједињених нација „Трансформисање нашег света: Агенда за одрживи развој 2030” и препознајући да су искорењивање екстремног облика сиромаштва, промовисање квалитетног и инклузивног образовања, промовисање родне равноправности, промовисање трајног, инклузивног и одрживог економског раста, пуне и продуктивне запослености и достојанственог рада за све, као и смањење неједнакости, заједнички приоритети;

ПРИЗНАЈУЋИ опште принципе одређене Уредбом о ЕСФ +;

ДЕЛЕЋИ опште циљеве ЕСФ+ да подржи постизање високог нивоа запослености, праведне социјалне заштите и квалификоване и отпорне радне снаге спремне за будући свет рада, као и инклузивних и кохезивних друштава која имају за циљ искорењивање сиромаштва и испуњавање постављених принципа у Европском стубу социјалних права;

УЗИМАЈУЋИ У ОБЗИР да су заједнички циљеви, вредности и јаке везе Страна у области запошљавања и социјалних иновација, успостављене у прошлости кроз Споразум између Европске уније и Републике Србије о учешћу Републике Србије у Програму Европске уније за запошљавање и социјалне иновације (2014-2020), и препознајући заједничку жељу Страна да даље развијају, јачају, стимулишу и проширују своје односе и сарадњу у овој области,

СПОРАЗУМЕЛЕ СУ СЕ О СЛЕДЕЋЕМ:

***Члан 1.***

***Предмет придруживања***

Република Србија учествује као придружена држава и доприноси Компоненти за запошљавање и социјалне иновације („EaSI”) у оквиру Европског социјалног фонда плус (ЕСФ+) како је утврђено Уредбом ЕУ број 2021/1057 Европског парламента и Савета од 24. јуна 2021. године о оснивању Европског социјалног фонда плус (ЕСФ+) и стављању ван снаге Уредбе ЕУ број 1296/2013 и њених каснијих измена, допуна или замена.

***Члан 2.***

***Услови за учешће у Компоненти „EaSI” у оквиру ЕСФ+***

1. Република Србија учествује у Компоненти „EaSI” у оквиру ЕСФ+ у складу са условима утврђеним Оквирним споразумом између Европске заједнице и Србије и Црне Горе о општим принципима за учешће Србије и Црне Горе у програмима Заједнице, и према условима одређеним у овом меморандуму о разумевању, у правним актима из члана 1. овог меморандума о разумевању, као и у свим другим правилима која се односе на спровођење Компоненте „EaSI” у оквиру ЕСФ+ и накнадим исправкама, изменама и заменама.

2. Осим ако је другачије предвиђено условима из става 1. овог члана, правна лица основана у Републици Србији могу учествовати у акцијама Компоненте „EaSI” у оквиру ЕСФ+, под условима једнаким онима који се примењују на правна лица основана у Унији, укључујући поштовање рестриктивних мера ЕУ.

3. Представници Републике Србије имају право да учествују као посматрачи у Техничкој радној групи Одбора ЕСФ+ за Компоненту „EaSI” из члана 39. став 8. Уредбе ЕУ број 2021/1057 о оснивању ЕСФ+ за тачке које се тичу Републике Србије.

4. Путни трошкови и дневнице представника и експерата Републике Србије за потребе учешћа као посматрача у раду Техничке радне групе Одбора ЕСФ+ за Компоненту „EaSI” из члана 39. став 8. Уредбе ЕУ број 2021/1057 о оснивању ЕСФ+, или на другим састанцима који се односе на спровођење Компоненте „EaSI” у оквиру ЕСФ+, надокнађује Европска унија на истој основи и у складу са процедурама које су на снази за представнике држава чланица Европске уније.

5. Стране чине све напоре, у оквиру постојећих одредби, да олакшају слободно кретање учесника у активностима обухваћеним овим меморандумом о разумевању и да олакшају прекогранично кретање робе и услуга намењених за коришћење у таквим активностима.

6. Република Србија, када је то потребно, предузима све неопходне мере како би обезбедила да су роба и услуге, набављене у Републици Србији или увезене у Републику Србију, а које се делимично или у потпуности финансирају у складу са споразумима и/или уговорима о додели бесповратних средстава закљученим ради реализације активности у складу са овим меморандумом о разумевању, ослобођени царине, увозних дажбина и других фискалних дажбина, укључујући ПДВ, које се примењују у Републици Србији.

7. Енглески језик се користи за процедуре везане за захтеве, уговоре и извештаје, као и за друге административне аспекте Компоненте „EaSI” у оквиру ЕСФ+.

***Члан 3.***

***Финансијски допринос***

1. Учешће Републике Србије или правних лица Републике Србије у Компоненти „EaSI” у оквиру ЕСФ+ подлеже финансијском доприносу Републике Србије Компоненти „EaSI” у оквиру ЕСФ+ и повезаним трошковима управљања, извршења и рада у оквиру општег буџета Уније (у даљем тексту: „буџет Уније”).

2. Финансијски допринос представља збир:

1. оперативног доприноса и

(б) накнаде за учешће.

3. Финансијски допринос има облик годишње уплате у једној рати, а доспева на наплату најкасније у мају.

4. Оперативни допринос покрива оперативне трошкове и трошкове подршке Компоненте „EaSI” у оквиру ЕСФ+ и додатан је износима у оквиру издвајања и за обавезе и за плаћања унетим у буџет Уније, који је дефинитивно усвојен за Компоненту „EaSI” у оквиру ЕСФ+.

5. Оперативни допринос се заснива на кључу доприноса који је дефинисан као однос бруто домаћег производа (БДП) Републике Србије у тржишним ценама према БДП-у Европске уније у тржишним ценама. БДП у тржишним ценама који ће се примењивати одређују посебне службе Комисије на основу најновијих статистичких података доступних за прорачун буџета у години која претходи години у којој доспева годишња наплата. Прилагођавања овог кључа доприноса су наведена у Анексу I.

6. Оперативни допринос се израчунава применом кључа доприноса, како је прилагођен, на издвајања за преузете обавезе унета у буџет Уније који је дефинитивно усвојен за применљиву годину за финансирање Компонете „EaSI” у оквиру ЕСФ+.

7. Накнада за учешће износи 4% годишњег оперативног доприноса израчунатог у складу са ставовима 5. и 6. и постепено се уводити како је наведено у Анексу I. Накнада за учешће није предмет ретроактивних прилагођавања или корекција.

8. Унија пружа Републици Србији информације у вези са њеним финансијским учешћем које су укључене у информације у вези са буџетом, рачуноводством, учинком и евалуацијом које се достављају буџетским органима Уније и органима за одлуку о спровођењу буџета у вези са Компонентом „EaSI” у оквиру ЕСФ+. Те информације се достављају уз дужно поштовање правила о поверљивости и заштити података Уније и Републике Србије и не доводе у питање информације које Република Србија има право да добије у складу са Анексом II.

9. Сви доприноси Републике Србије или уплате из Уније, као и обрачун износа који доспевају на наплату или исплату, врше се у еврима.

***Члан 4.***

***Праћење, евалуација и извештавање***

1. Не доводећи у питање обавезе Комисије, Европског бироа за борбу против превара (ОЛАФ) и Ревизорског суда Европске уније у вези са праћењем и евалуацијом Компоненте „EaSI” у оквиру ЕСФ+, учешће Републике Србије у Компоненти „EaSI” у оквиру ЕСФ+ се непрекидно прати на партнерској основи у чему учествују Комисија и Република Србија.

2. Правила у вези са добрим финансијским управљањем, укључујући финансијску контролу, наплату и друге мере против превара у вези са финансирањем Уније у складу са овим меморандумом о разумевању, наведена су у Анексу II.

***Члан 5.***

***Завршне одредбе***

1. Овај меморандум о разумевању ступа на снагу на дан када Стране обавесте једна другу о завршетку својих интерних процедура неопходних у ту сврху.

2. Овај меморандум о разумевању примењује се од 1. јануара 2022. године. Остаће на снази онолико дуго колико је потребно да буду завршени сви пројекти и акције који се финансирају из Компоненте „EaSI” у оквиру ЕСФ+, све радње неопходне за заштиту финансијских интереса Европске уније и све финансијске обавезе између Страна које произилазе из спровођења овог меморандума о разумевању.

3. Унија и Република Србија могу привремено да примењују овај Меморандум о разумевању у складу са својим интерним процедурама и законодавством. Привремена примена почиње даном када Стране обавесте једна другу о завршетку својих интерних процедура неопходних у ту сврху.

4. Уколико Република Србија обавести Комисију, која делује у име Уније, да неће завршити своје интерне процедуре неопходне за ступање на снагу овог меморандума о разумевању, овај меморандум о разумевању престаје да се привремено примењује даном пријема овог обавештење од стране Комисије, што представља и датум отказивања за потребе овог меморандума о разумевању.

5. Европска унија може да обустави примену овог меморандума о разумевању у случају неплаћања финансијског или оперативног доприноса који доспева на наплату Републици Србији у складу са тачком II Анекса I.

Европска унија обавештава Републику Србију о обустави примене овог меморандума о разумевању званичним писмом обавештења које ступа на снагу након 30 дана од дана када је Република Србија примила ово обавештење.

У случају да се примена овог меморандума о разумевању обустави, правна лица основана у Републици Србији неће моћи да учествују у поступцима доделе средстава који још нису завршени у тренутку када обустава ступи на снагу. Поступак доделе средстава сматра се завршеним када су преузете правне обавезе као резултат тог поступка.

Обустава не утиче на правне обавезе преузете са правним лицима основаним у Републици Србији пре ступања на снагу обуставе. Овај меморандум о разумевању наставља да се примењује на такве правне обавезе.

Европска унија одмах обавештава Републику Србију када прими цео износ дугованог финансијског или оперативног доприноса. Обустава се укида са тренутним дејством након овог обавештења.

Од дана укидања обуставе, правна лица Републике Србије поново могу да учествују у поступцима доделе средстава који су покренути након овог датума и у поступцима доделе започетим пре овог датума којима нису истекли рокови за подношење пријава.

6. Свака Страна може да откаже овај меморандум о разумевању у било ком тренутку писменим обавештењем о намери да га откаже.

Отказивање ступа на снагу три календарска месеца од датума када писмено обавештење стигне примаоцу. Дан на који отказивање ступа на снагу представља дан отказивања за потребе овог меморандума о разумевању.

7. Када овај меморандум о разумевању престане да се привремено примењује у складу са ставом 4. или је отказан у складу са ставом 6, Стране су сагласне да се:

* 1. настављају пројекти или акције или њихови делови у вези са којима су преузете правне обавезе током привремене примене и/или након ступања на снагу овог меморандума о разумевању, а пре него што овај меморандум о разумевању престане да се примењује или се откаже, до њиховог завршетка под условима наведеним у овом меморандуму о разумевању;

(б) годишњи финансијски допринос за годину Х током које овај меморандум о разумевању престаје да се привремено примењује или је отказан, плаћа у потпуности у складу са чланом 3.

Стране заједничком сагласношћу решавају све друге последице отказивања или престанка привремене примене овог меморандума о разумевању.

8. Овај меморандум о разумевању може се изменити и допунити само у писаној форми уз заједничку сагласност Страна. Ступање на снагу измена и допуна одвија се према истој процедури која се примењује за ступање на снагу овог меморандума о разумевању.

9. Анекси овог меморандума о разумевању чине саставни део овог меморандума о разумевању.

Овај меморандум о разумевању је сачињен у два примерка на енглеском језику.

Сачињено у Београду дана 19. октобра 2022. године

*За Владу Републике Србије*

*Дарија Кисић Тепавчевић*

*Министар за рад, запошљавање, борачка и социјална питања Републике Србије*

Сачињено у Бриселу дана 16. новембра 2022. године

*За Комисију, у име Европске уније*

*Николас Шмит*

*Комесар за запошљавање и социјална права*

*АНЕКС I: Правила којима се уређује финансијски допринос Републике Србије Компоненти* „*EaSI*” *у оквиру ЕСФ+ (2021-2027)*

*АНЕКС II: Добро финансијско управљање*

**АНЕКС I**

**Правила којима се уређује финансијски допринос Републике Србије Компоненти „EaSI” у оквиру ЕСФ+ (2021-2027)**

**Обрачун финансијског доприноса Републике Србије**

1. Финансијски допринос Републике Србије Компоненти „EaSI” у оквиру ЕСФ+ утврђује се на годишњој основи сразмерно и додатно износу који је доступан сваке године у буџету Уније за издвајања за обавезе потребне за управљање, извршење и рад Компоненте „EaSI” у оквиру ЕСФ+.

1. Накнада за учешће из члана 3. став 7. овог меморандума о разумевању постепено се уводи на следећи начин:

* 2022: 1%;
* 2023: 1,5%;
* 2024: 2%;
* 2025: 2,5%;
* 2026: 3%;
* 2027: 4%.

1. У складу са чланом 3. став 5. овог меморандума о разумевању, оперативни допринос који Република Србија треба да уплати за своје учешће у Компоненти „EaSI” у оквиру ЕСФ+ обрачунава се за одређене финансијске године применом прилагођавања на кључ доприноса.

Прилагођавање на кључ доприноса је:

Прилагођен кључ доприноса = Кључ доприноса x Коефицијент

Коефицијент који се користи за споменути обрачун ради прилагођавања кључа доприноса је 60%.

**Плаћање финансијског доприноса Републике Србије**

1. Комисија доставља Републици Србији, у најкраћем могућем року, а најкасније приликом расписивања позива за доделу средстава за финансијску годину, следеће податке:
   1. износе издвајања за преузете обавезе у буџету Уније који су дефинитивно усвојени за предметну годину за буџетске линије које покривају учешће Републике Србије у Компоненти „EaSI” у оквиру ЕСФ+;

(б) износ накнаде за учешће из члана 3. става 7. овог меморандума о разумевању.

1. Комисија објављује најкасније у априлу сваке финансијске године позив Републици Србији за уплату средстава која одговарају њеном доприносу према овом меморандуму о разумевању.

Сваки позив за уплату средства предвиђа уплату доприноса Републике Србије најкасније у року од 45 дана од дана објаве позива за средства.

За прву годину примене овог меморандума о разумевању, Комисија објављује позив за уплату средстава у року од 60 дана од потписивања овог меморандума о разумевању.

3. Република Србија уплаћује свој финансијски допринос према овом меморандуму о разумевању у складу са тачком (II) овог анекса. У недостатку уплате од стране Републике Србије до дана доспећа, Комисија шаље службено писмо опомене.

Свако кашњење са уплатом финансијског доприноса даје повод да Република Србија плати камату за доцњу на неизмирен износ од датума доспећа.

За каматну стопу узима се стопа коју Европска централна банка наплаћује на главне операције рефинансирања, како се објављује у серији Ц Службеног гласника Европске уније, на снази од првог календарског дана у месецу у који пада рок, увећан за један и по процентни поен.

Ако је кашњење уплате доприноса такве природе да значајно угрожава спровођење и руковођење Компоненте „EaSI” у оквиру ЕСФ+, у одсуству уплате у трајању од 20 радних дана пошто Европска комисија званично упути опомену Републици Србији, учешће Републике Србије у Компоненти „EaSI” у оквиру ЕСФ+ се обуставља, не доводећи у питање обавезе Уније према већ закљученим споразумима и/или уговорима о додели бесповратних средстава који се односе на спровођење акција за које је Република Србија изабрана.

**АНЕКС II**

**Добро финансијско управљање**

Део 1. Заштита финансијских интереса и наплата

***Члан 1.***

***Прегледи и ревизије***

1. Европска унија има право да спроводи, у складу са важећим актима једне или више институција или тела Уније и како је предвиђено у релевантним споразумима и/или уговорима, техничке, научне, финансијске или друге врсте прегледа и ревизије у просторијама било ког физичког лица са пребивалиштем или правног лица основаног у Републици Србији, а који примају средства Европске уније, као и било које треће стране укључене у реализацију средстава Уније са пребивалиштем или основане у Републици Србији. Такве прегледе и ревизије могу вршити представници институција и тела Европске уније, а посебно Европске комисије и Европског ревизорског суда, или друга лица овлашћена од стране Европске комисије.

2. Представници институција и тела Европске уније, а посебно Европске комисије и Европског ревизорског суда, и друга лица овлашћена од стране Европске комисије, имају одговарајући приступ локацијама, радовима и документима (како у електронском формату, тако и папирним верзијама) и свим информацијама потребним за обављање таквих ревизија, укључујући право на добијање физичке/електронске копије и извода из било ког документа или садржаја било које форме, а које поседују физичко или правно лице под ревизијом, или трећа страна под ревизијом.

3. Република Србија неће спречавати нити стварати било какву посебну препреку за право уласка у Републику Србију и приступ просторијама представника и других лица из става 2. по основу вршења њихових дужности из става 2. овог члана.

4. Прегледи и ревизије могу се вршити и након обуставе примене овог меморандума о разумевању у складу са чланом 9. став 5, престанка привремене примене или његовог отказивања, под условима утврђеним у примењивим актима једне или више институција или тела Европске уније и како је предвиђено у релевантним споразумима и/или уговорима у вези са било којом правном обавезом спровођења буџета Европске уније коју је преузела Европска унија пре дана обуставе примене овог меморандума о разумевању у складу са његовим чланом 9. став 5, престанка привремене примене или дана када отказивања овог меморандума о разумевању ступа на снагу.

***Члан 2.***

***Борба против неправилности, преваре и других кривичних дела која утичу на финансијске интересе Уније***

1. Европска комисија и Европски биро за борбу против превара (ОЛАФ) овлашћени су да спроводе административне истраге, укључујући провере и инспекције на лицу места, на територији Републике Србије. Ове истраге се спроводе у складу са одредбама и условима утврђеним важећим актима једне или више институција Уније.

2. Надлежни органи Републике Србије ће у разумном року обавестити Европску комисију или ОЛАФ о свакој чињеници или сумњи коју су приметили у везу са неправилностима, преваром или другим незаконитим активностима које утичу на финансијске интересе Уније.

3. Провере и инспекције на лицу места могу се вршити у просторијама било ког физичког лица са пребивалиштем или правног лица основаног у Републици Србији, а примаоца средстава Уније, као и било које треће стране укључене у реализацију средстава Уније са пребивалиштем или основане у Републици Србији.

4. Провере и инспекције на лицу места припрема и спроводи Европска комисија или ОЛАФ у блиској сарадњи са надлежним органом који одреди Влада Републике Србије. Именовани орган ће бити обавештен унапред, у разумном року, о предмету, сврси и правном основу провера и инспекција, како би могао да пружи помоћ. У том циљу, службена лица надлежних органа Републике Србије могу учествовати у провери и инспекцијском надзору на лицу места.

5. На захтев надлежних органа Републике Србије, провере и инспекције на лицу места могу се обављати заједно са Европском комисијом или ОЛАФ-ом.

6. Представници Комисије и особље ОЛАФ-а имају приступ свим информацијама и документацији, укључујући компјутерске податке, о предметним операцијама, а које су потребне за правилно спровођење провера и инспекција на лицу места. Они могу, нарочито, копирати релевантне документе.

7. Када се физичко или правно лице, или трећа страна одупире провери или инспекцији на лицу места, надлежни органи Републике Србије, поступајући у складу са националним правилима и прописима, помажу Европској комисији или ОЛАФ-у, како би им омогућили да испуне дужност у вршењу контроле или инспекције на лицу места. Ова помоћ укључује предузимање одговарајућих мера предострожности у складу са националним законом, а нарочито ради заштите доказа.

8. Европска комисија или ОЛАФ обавештава надлежне органе Републике Србије о резултатима таквих провера и инспекција. Конкретно, Европска комисија или ОЛАФ у најкраћем могућем року пријављује надлежном органу Републике Србије сваку чињеницу или сумњу у вези са неправилностима које су уочили у току провере или инспекције на лицу места.

9. Не доводећи у питање примену кривичног права Републике Србије, Европска комисија може изрећи административне мере и казне правним или физичким лицима Републике Србије која учествују у реализацији програма или активности у складу са законодавством Европске уније.

10. У циљу правилне примене овог члана, Европска комисија или ОЛАФ и надлежни органи Републике Србије редовно размењују информације и, на захтев једне од страна овог меморандума о разумевању, међусобно се консултују.

11. У циљу омогућавања делотворне сарадње и размене информација са ОЛАФ-ом, Република Србија ће одредити контакт тачку.

12. Информације између Европске комисије или ОЛАФ-а и надлежних органа Републике Србије размењују се уз дужно поштовање захтева поверљивости. Подаци о личности укључени у размену информација заштићени су у складу са важећим правилима.

13. Надлежни органи Републике Србије сарађују са Европским јавним тужилаштвом како би му омогућили да испуни своју дужност истраге, кривичног гоњења и извршења пресуде починиоцима и саучесницима починилаца кривичних дела која утичу на финансијске интересе Европске уније у складу са важећим законодавством.

***Члан 3.***

***Наплата и извршење***

1. Одлуке Европске комисије којима се намеће новчана обавеза правним или физичким лицима која нису из држава чланица, а у вези са било каквим потраживањима која проистичу из Компоненте „EaSI” у оквиру ЕСФ+ спроводе се у Републици Србији. Решењу се прилаже решење о извршењу, без икакве друге формалности осим провере веродостојности решења од стране републичког надлежног органа који за ову сврху одреди Влада Републике Србије. Република Србија ће обавестити Комисију и Суд правде Европске уније о републичком надлежном органу који је одредила Влада. У складу са чланом 4, Европска комисија има право да такве извршне одлуке непосредно саопшти лицима са пребивалиштем и правним лицима основаним у Републици Србији. Извршење се врши у складу са законима и процедуралним правилима Републике Србије.

2. Пресуде и налози Суда правде Европске уније донети уз примену арбитражне клаузуле садржане у уговору или споразуму у вези са програмима, активностима, акцијама или пројектима Уније, извршавају се у Републици Србији на исти начин као и Одлуке Европске комисије из става 1.

3. Суд правде Европске уније је надлежан да преиспитује законитост одлуке Комисије из става 1. и да обустави њено извршење. Међутим, по притужбама да се извршење нерегуларно спроводи, надлежни су судови Републике Србије.

***Члан 4.***

***Комуникација и размена информација***

Институције и тела Европске уније који су укључени у спровођење Компоненте „EaSI” у оквиру ЕСФ+, или имају контролу над Компонентом „EaSI” у оквиру ЕСФ+, имају право да комуницирају директно, укључујући и путем система електронске размене, са било којим физичким лицем са пребивалиштем или правним лицем основаним у Републици Србији, а који примају средства Уније, као и са сваком трећом страном укљученом у реализацију средстава Уније са пребивалиштем или основаном у Републици Србији. Таква лица и стране могу директно доставити институцијама и телима Европске уније све релевантне информације и документацију коју су обавезни да доставе на основу закона Европске уније који се примењују на Компоненту „EaSI” у оквиру ЕСФ+ и закључених уговора или споразума за спровођење Компоненте „EaSI” у оквиру ЕСФ+.